Η Διατροφολόγος Ευαγγελία Αυγεράκη και το Διαιτολογικό Γραφείο Nutri Me μάς εξηγούν τι συμβαίνει στο σώμα μας όταν διακόπτουμε το κάπνισμα και πως θα αποφύγουμε την αύξηση του σωματικού βάρους.
«Η αλήθεια είναι ότι οι περισσότεροι γνωρίζουμε πλέον τις βλαπτικές συνέπειες του καπνίσματος, ωστόσο αρκετοί καπνιστές ακόμη δυσκολεύονται να διακόψουν το κάπνισμα. Αποτελεί λοιπόν μία συνήθεια, η οποία συνδέεται με την εμφάνιση πολλών χρόνιων ασθενειών ενώ παράλληλα αυξάνει τη θνησιμότητα. Μπορεί να προκαλέσει καρδιαγγειακά νοσήματα (έμφραγμα, εγκεφαλικό), πνευμονοπάθειες καθώς και διάφορα είδη καρκίνου. Σαφώς και μιλάμε για μία μορφή εθισμού, γεγονός που δυσχεραίνει τη διακοπή του, τον οποίο οι περισσότεροι φοβούνται να κόψουν γιατί πιστεύουν πως αυξηθεί το σωματικό βάρος τους. Πάμε να δούμε τι συμβαίνει στο σώμα μας όταν διακόψουμε το κάπνισμα και ποια είναι η σχέση με το σωματικό βάρος».
Γιατί μπορεί να αυξηθεί το σωματικό βάρος με τη διακοπή καπνίσματος
Πράγματι οι μελέτες δείχνουν ότι μετά τη διακοπή του καπνίσματος είναι πιθανό να παρατηρηθεί αύξηση του σωματικού βάρους. Ο πιθανός μηχανισμός που εξηγεί αυτό το φαινόμενο είναι η αύξηση της όρεξης και η μειωμένη ενεργειακή δαπάνη, καθημερινά. Πολλοί περιγράφουν ότι προς αντικατάσταση του τσιγάρου, τσιμπολογούν αρκετά ή αυξάνουν την ποσότητα των υγρών θερμίδων. Αποτελέσματα μελετών έχουν δείξει ότι μετά τη διακοπή του καπνίσματος μπορεί το σωματικό βάρος να αυξηθεί 3,4 έως 7,9kg σε χρονικό διάστημα 10 ετών. Ωστόσο, τα οφέλη στον οργανισμό από τη διακοπή του καπνίσματος είναι τεράστια παρά την πιθανή αύξηση του σωματικού βάρους.
Ποιες είναι οι στρατηγικές για την πρόληψη της αύξησης βάρους μετά τη διακοπή του καπνίσματος;
Αύξηση της σωματικής δραστηριότητας: Σε μελέτες παρέμβασης παρατηρήθηκε ότι η ομάδα των ατόμων, που διέκοψε το κάπνισμα αλλά αύξησε την εβδομαδιαία σωματική δραστηριότητα είχαν μικρότερη αύξηση του σωματικού βάρους.
Αύξηση της κατανάλωσης φρούτων και λαχανικών: Σε μία μεγάλη ευρωπαϊκή μελέτη φάνηκε ότι η αύξηση έστω και 1 μερίδας φρούτων και λαχανικών ημερησίως, οδήγησε σε μικρότερη αύξηση του σωματικού βάρους σε πρώην καπνιστές.
Μείωση του επεξεργασμένου κόκκινου κρέατος: Οι οδηγίες του Παγκόσμιου Οργανισμού Υγείας για την κατανάλωση επεξεργασμένου κρέατος, δηλαδή αλλαντικών, είναι 30g την εβδομάδα, το οποίο αντιστοιχεί σε 1- 2 φέτες αλλαντικών.
Πρακτικά, η διακοπή του καπνίσματος αποτελεί σημαντική απόφαση για τη βελτίωση της ποιότητας της ζωής μας κι οδηγεί σε παράταση του προσδόκιμου ζωής. Αν αντιμετωπίσουμε αυτή την απόφαση με στρατηγικές αλλαγές στη διατροφή και στον τρόπο ζωής μας, όχι μόνο θα καταφέρουμε να διατηρήσουμε το σωματικό μας βάρος αλλά και να βελτιώσουμε την υγεία μας συνολικά!